Alex Ahrendtsen (DF), 2023-12-07:
Tak, formand.
Først vil jeg sige tak til ministeren for en virkelig god tale og nogle glimrende svar, som jeg satte stor pris på.
Det var virkelig en fornøjelse.
Ministeren svarede rigtig godt på mit spørgsmål om, hvad der kunne være positivt ved at indføre borgerdrevne folkeafstemninger.
Det er det, man ved fra forskningen, og det er det, man ved fra undersøgelser.
Det øger borgernes interesse, fordi de bliver inddraget.
Men det er ikke kun, fordi de bliver inddraget.
Forud for en afstemning er der en debat i medierne, og mediernes artikler og indslag er med til at oplyse borgerne.
Derfor ved man også fra tre forskellige undersøgelser i Schweiz, at borgere, der deltager i en folkeafstemning, har et godt eller et meget godt kendskab til det, de stemmer om.
Tre ud af fire, dvs. omkring 75 pct.,
har et godt eller meget godt kendskab til det, de stemmer om.
Så folkeafstemninger, også på lokalt niveau, oplyser, man kan næsten sige opdrager til politik og øger den politiske interesse.
Det er det ene.
Ministeren havde den indvending, at det ville skabe en lavere valgdeltagelse, og det er rigtigt, at det kan man godt se i Schweiz.
Men man kan også prøve at se det fra en anden vinkel, altså at hvis 40 eller 50 pct. af borgerne deltager i en folkeafstemning, er det noget mere end 30 kommunalt ansatte, vil jeg nok sige.
Så er det jo rigtig mange mennesker, som er med til at give deres besyv med.
Så er det rigtigt, at valget til Europa-Parlamentet også har en lav valgdeltagelse.
Den er omkring 50 pct. i unionen som helhed, og i Danmark er den noget højere.
Det er der aldrig nogen der sådan har sagt var et problem.
Det er trods alt 50 pct. af borgerne, der deltager ved europaparlamentsvalg.
Så det er ikke et selvstændigt argument for at afskrive borgerdrevne folkeafstemninger.
Så ved man også, at folkeafstemninger er mere i tråd med tiden.
Hvordan er det, borgerne i dag giver deres mening til kende?
Det gør de på sociale medier.
Det er sådan, de indsamler underskrifter, det er sådan, de debatterer, og det er sådan, de næsten holder en afstemning.
Nogle gange er det ikke lige lødigt alt sammen, men det er dog en slags inddragelse.
Så folkeafstemninger er noget, borgerne kender gennem deres engagement på sociale medier, og alene det engagement burde sige os, at vi er klar til også at inddrage borgerne på lokalt niveau.
Jeg vil gerne understrege, at folkeafstemninger ikke skal erstatte det repræsentative demokrati.
Det skal supplere det, og det skal styrke det.
I Schweiz, i Slesvig-Holsten, i Bayern og i andre lande, hvor man har folkeafstemninger, er der et stærkt repræsentativt demokrati.
Samtidig har borgerne mulighed for at rejse emner til en folkeafstemning som et supplement og som en korrektion til den kurs, der er i dag.
Jeg tror, det i mange tilfælde også ville hjælpe os til at blive bedre politikere, fordi vi ville tænke os en ekstra gang om, inden vi besluttede noget.
Det er det, man ved fra forskningen i Schweiz.
De diskuterer åbent: Kan det her medføre en folkeafstemning?
Derfor har de borgerne med allerede på forhånd i deres beslutninger, så de undgår en folkeafstemning.
Det synes jeg er det smukke ved folkeafstemninger.
De tvinger politikerne til hele tiden at have borgerne for øje.
Det kan vi nogle gange komme til at glemme herinde, fordi vi bliver optaget af den lille boble, vi befinder os i, både på det gode og på det onde.
Hermed har jeg sagt de indledende ord.
Jeg ser frem til debatten og til at høre mine ærede kollegers holdning til folkeafstemninger.
Jeg glæder mig til debatten.
Undskyld, jeg skal også lige læse et forslag til vedtagelse op.
Undskyld, fru Christina Olumeko, det havde jeg fuldstændig glemt.
Folketinget konstaterer, at borgerdrevne folkeafstemninger kan styrke borgernes politiske interesse og politikernes viden om borgernes præferencer.
Folketinget noterer sig, at borgerne efterspørger muligheder for konkret at tage del i demokratiet, f.eks. gennem konkrete forslag.
Folketinget opfordrer på den baggrund regeringen til inden afslutningen af indeværende folketingsår at fremsætte forslag om at etablere en mekanisme for borgerdrevne folkeafstemninger på kommunalt og regionalt plan.
Emner, der kan bringes til folkeafstemning, bør begrænses til de emner, der må holdes kommunale folkeafstemninger om i dag.«